DECRETO 203/2011, do 6 de outubro, polo que se aproba o cambio de titularidade de varias estradas provinciais en prol do Concello de Forcarei.
Consellería de Medio Ambiente, Territorio e Infraestruturas — III. Outras disposicións — 04/11/2011

Segundo o teor do previsto no artigo 5 da Lei 4/1994, do 14 de setembro, de estradas de Galicia, os cambios de titularidade das estradas incluídas nas redes dependentes da comunidade autónoma e das entidades locais deberán ser aprobados por decreto da Xunta de Galicia, por proposta da consellería competente en materia de estradas e logo do acordo entre as administracións afectadas.
Por outra parte, a citada lei de estradas dispón no artigo 54 que as estradas autonómicas ou provinciais ou os tramos determinados delas en que a circulación adquira características urbanas se entregarán aos respectivos concellos. O expediente promoverase por proposta do concello ou da Administración titular da estrada e será resolto polo Consello da Xunta de Galicia, por proposta da consellería competente en materia de estradas, logo de informe de ambos os organismos.
Ao abeiro das mencionadas previsións legais, o Concello de Forcarei solicita á Deputación Provincial de Pontevedra o cambio de titularidade das seguintes estradas provinciais:
1. EP-7205 (variante de Vilapouca), cunha lonxitude de 2.030 metros.
2. EP-7208 (interior de Dúas Igrexas), de 900 metros de lonxitude.
3. EP-7201 (Cachafeiro-Silleda), comprende a rúa Dúas Igrexas (1.050 metros) e o treito antigo da Ponte (400 metros).
4. EP-7001 (A Estrada-Forcarei), comprende as rúas Progreso e Regueira, de 1.200 metros de lonxitude.
O Pleno da Corporación Provincial de Pontevedra acordou con data do 25.2.2011 e 29.4.2011 o cambio de titularidade en prol do Concello de Forcarei das estradas de titularidade provincial.
Polo exposto, consonte o previsto na Lei 4/1994, do 14 de setembro, de estradas de Galicia, despois do acordo entre as administracións afectadas, por proposta do conselleiro de Medio Ambiente, Territorio e Infraestruturas, logo de deliberación do Consello da Xunta de Galicia na súa reunión do día seis de outubro de dous mil once,
Artigo 1.
Apróbase o cambio de titularidade en prol do Concello de Forcarei das seguintes estradas:
1. EP-7205 (variante de Vilapouca), cunha lonxitude de 2.030 metros.
2. EP-7208 (interior de Dúas Igrexas), de 900 metros de lonxitude.
3. EP-7201 (Cachafeiro-Silleda), comprende a rúa Dúas Igrexas (1.050 metros) e o treito antigo da Ponte (400 metros).
4. EP-7001 (A Estrada-Forcarei), comprende as rúas Progreso e Regueira, de 1.200 metros de lonxitude
Artigo 2.
En aplicación do artigo 4 da Lei 4/1994, do 14 de setembro, de estradas de Galicia, as entidades locais no marco das súas competencias, e de acordo cos correspondentes plans de estradas, aprobarán a relación de estradas da súa titularidade. De acordo co exposto, o Concello de Forcarei deberá incorporar ao seu plan de estradas a vía a que se refire este decreto.
Artigo 3.
A entrega da vía formalizarase no prazo dos dous meses seguintes ao da publicación deste decreto no Diario Oficial de Galicia, mediante a sinatura da correspondente acta de entrega.
Artigo 4.
Corresponde ao Concello de Forcarei, a partir da formalización da entrega, todas as actividades de xestión, mantemento, conservación e explotación da vía, así como o exercicio das funcións de disciplina viaria e calquera outra que puider corresponderlle como nova Administración titular da estrada.
Disposición derradeira.
Este decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, seis de outubro de dous mil once.